  Туспуктэм: Майя Бывальцева Майя Бывальцева Вуоно уе Удмуртие циклон вуоз, со зоро но тӧло куазь ваёз. Элькунлэн уйпал, уйпал но шундыпуксён палаз кемагес но золгес зороз, лымшор но шундыӝужан палан – ӧжытгес. Куд-ог ёросъёсын тӧл секундскын 17 метрозь кужмояса пельтоз. Со сярысь улосвыл Гидрометцентрлэн пресс-службаез ивортӥз. 6-тӥ куартолэзе потон уе омыр +13 градусозь шуналоз, нуназе уйпал, уйпал но шундыпуксён палан +16, кылемаз интывылын +22 градусозь луоз. Арнянуналэ, 7-тӥ куартолэзе, Арктикаысь омыр вуыны кутскоз, соин сэрен кезьытскоз. Уйин температура 0…+5 градусозь лэзькоз, нуназе +7…+12 градуслэсь вылӥе уз ӝутскы. Уйин быдэс элькунын зороз, нуназе интыосын (уйпал ёросъёсынгес) кӧня ке зор усёз, лымыен суро луыны быгатоз. Озьы ик тӧласькоз. Соин ик омырын эшшо кезьытгес потоз. 8-тӥ, 9-тӥ но 10-тӥ куартолэзе уйин омырын температура 0 градуслэсь улӥе лэзькылыны быгатоз, со сяськаяськись писпуос но куакъёс вылын уродэн шӧдӥськоз. Вордӥськонэ, 8-тӥ куартолэзе, уйин 0…+3 градусозь кезьытскоз. Нуназе +6…+11 градус гинэ шуныт луоз. Зор-кот усьыны кулэ ӧвӧл, тӧл секундскын 5-10 метре пельтоз. Вормон нуналэ, 9-тӥ куартолэзе, уйин 0…+5, ӵукна +1…+6, нуназе +10…+15 градус улоз. Зорыны кулэ ӧвӧл. Тӧл секундскын 4-9 метре пельтоз. Нырысь-валысь чакланъёсъя, 10-тӥ куартолэзе уйин 0…+2, нуназе +13…+18 градус возиськоз. Тегъёс: Удмуртия куазь Гидрометцентр  